Theodóros Abú Kurra

Theodóros Abú Kurra (iné mená pozri nižšie; * pred/asi 750, Edessa† 820 až 825) bol arabský kresťanský mních, teológ a spisovateľ zo Sýrie, melchitský biskup v Harráne. Viedol náboženské polemiky s moslimami, židmi, monofyzitmi aj obrazoborcami. Bol prvým známym kresťanským spisovateľom v arabčine.

 Mená 
 Theódoros Abú Kurra, iné prepisy: Theodóros Abú-Qurra, Theodoros Abu-Qurra
 Teodor Abu Qurra (jeho prezývka v preklade znamená: Otec osvieženia)
 Abú KurraWikipédia:WikiProjekt Transkripcia a transliterácia/Transkripcia arabčiny, Abú Qurra


 arabské meno S.K.  Samir,  ‘Thayūdūrus  Abū  Qurra’,  Majallat  al-majmaʿ  al-ʿilmī  l-ʿirāqī  7  (1983) 138-60: 
ثيودوروس أبو قرة - Tajúdúrus Abú Kurra/vedecký prepis: Thayūdūrus Abū Qurra(h), alebo 
ثاوذورس أبي قرة - Táwdúrus Abú Kurra/vedecký prepis: Thāwdhūrus Abū Qurra(h), alebo 
ثاودورس أبي قرة - Táwadúrus Abú Kurra alebo Táwudúrus Abú Kurra/vedecký prepis: Thāwadūrus Abū Qurra(h) alebo Thāwudūrus Abū Qurra(h)

 Životopis 
Theodóros sa narodil v Edesse okolo roku 750. V teologickom centre Východu získal základné vzdelanie a následne odišiel žiť do Kláštora svätého Sávu Osvieteného (Mar Sabas) neďaleko Jeruzalema. V ňom hlbšie spoznal učenie cirkevných otcov a teológov. Možno sa tu naučil aj gréčtinu. Okrem kresťanskej náuky študoval v Bagdade aj Korán. Asi v roku 813 sa stal harránskym biskupom, v úrade avšak vydržal len niekoľko rokov. Názory na jeho koniec v úrade sa líšia. Niektoré zdroje tvrdia, že bol zosadený antiochijským patriarchom Theodoretom no objavujú sa i názory, že sám odstúpil. Po odchode z Harránu opätovne odišiel žiť do kláštora. Počas svojich ciest do Egyptu, Arménie a po Sýrii viedol učené dišputy s príslušníkmi iných náboženstiev a veľa písal. Okolo roku 820 bol znovu zvolený biskupom v Harráne. V roku 824 sa možno zúčastnil veľkej dišputy na dvore abbásovského kalifa Al-Ma’múna v Bagdade. Hoci bol Theodóros spravidla vnímaný ako horlivý ochranca ortodoxných hodnôt, neskorší bádatelia poukazujú aj na to, že bol pionierom v snahách o zmier s východnými kresťanskými spoločenstvami.

 Dielo 
Theódoros patril k plodným spisovateľom svojej doby. Písal po arabsky a po sýrsky, počtom však dnes prevažujú jeho diela napísané v gréčtine. Minimálne niektoré z nich ale mohli byť len dielom neskorších prekladateľov. Medzi jeho vzory patrili Ján Damaský, ktorý bol zrejme jeho učiteľom a Leontios Byzantský. Jána Damaského dokonca nazýva svojim (duchovným) otcom.

Do dnešných dní sa dochovalo 12 Theodórových diel v arabčine a 43 diel v gréčtine (možno preklady). 30 diel napísaných v sýrčine sa nedochovalo. Je tiež autorom listu adresovaného Arménom, ktorých presviedčal, aby uznali autoritu Chalcedónskeho koncilu a dnes strateného listu pápežovi. Pokyn na napísanie tohto diela mu dal jeruzalemský patriarcha Tomáš Jeruzalemský. Možno napísal aj veľkú avšak nevydanú teologickú summu a niekedy mu je tiež pripisovaný Leontiov spis O herézach. Jeho diela boli často prekladané do iných jazykov.

 Referencie 

Kategória:Spisovatelia píšuci po arabsky
Kategória:Spisovatelia píšuci po sýrsky
Kategória:Spisovatelia píšuci po grécky
Kategória:Kresťanskí teológovia
Kategória:Kresťanskí mnísi
Kategória:Narodenia v 8. storočí
Kategória:Úmrtia v 9. storočí
Kategória:Sýrske kresťanské osobnosti